Набліжаючыся да Ліды, мы ўзгадваем, чым сёння славіцца гэты горад Гродзенскай вобласці. Лідскі квас, мука, лідскія фарбы і, безумоўна, Лідскі замак. Адзіная яго вежа ўзвышаецца над гарадской забудовай: крамы, інтэрнат, шматкватэрныя дамы абступілі замак абарончага тыпу з усіх бакоў. Уканцы ХХ ст. адбылася яго кансервацыя, пасля чаго замак паступова пачалі адбудоўваць. Патрапіць унутр абарончых збудаванняў нам не ўдалося: брама была зачыненая. Да яе сціпла прымацавалі аб’яву, якая запрашала ахвочых уступаць у рыцарскі клуб. На Беларусі накірунак рэканструкцыі ваенных строяў даволі хутка распаўсюджваецца. Калі ўлічыць, што Лідскі – гэта адзіны абарончы замак, што захаваўся ў такім стане, не дзіўна, што ён стаў пляцоўкай для правядзення рыцарскіх турніраў.